4.  การวิจัยและพัฒนา

เนื่องจากธุรกิจของธนาคารเป็นการให้บริการทางด้านการเงินในรูปแบบต่าง ๆ ด้วยความมุ่งมั่นที่จะให้มีมาตรฐานการดำเนินธุรกิจเทียบเท่าธนาคารพาณิชย์ระดับสากล ธนาคารได้มีการพัฒนาด้านต่าง ๆ อย่างต่อเนื่อง เพื่อเพิ่มขีดความสามารถในการให้บริการและเตรียมความพร้อมที่จะสนองตอบต่อการขยายตัวทางธุรกิจของธนาคาร โดยธนาคารได้มีการปรับปรุงและพัฒนาในด้านต่าง ๆ ที่สำคัญดังนี้

การพัฒนาด้านบริการ 

ธนาคารได้พัฒนาปรับปรุงการให้บริการ 3 ประเภท ประกอบด้วย

1. บริการโอนเงินรายย่อยระหว่างธนาคาร (Media Clearing)
เป็นการปรับปรุงบริการเพื่อให้ลูกค้าสามารถส่งข้อมูลการโอนเงินให้ธนาคารผ่านระบบ File
Transfer นอกเหนือจากการส่งข้อมูลแบบ Diskette
โดยลูกค้าสามารถใช้บริการตั้งแต่เดือนกรกฎาคม 2545 เป็นต้นไป
ซึ่งเป็นการอำนวยความสะดวกให้แก่ลูกค้าในการใช้บริการให้มากยิ่งขึ้น

2. บริการรับฝากเช็คไทยธนาคารต่างสาขาทราบผลทันที
เป็นบริการที่พัฒนาใหม่เพื่อเป็นการอำนวยความสะดวกให้แก่ลูกค้าของธนาคารที่รับเช็คไทยธนาคารสาขาใดก็ได้
เมื่อนำฝากเข้าบัญชีสามารถทราบผลทันที โดยไม่ต้องรอเรียกเก็บ หรือเสียเวลาไปเบิกเงินสด ณ
สาขาต้นทาง

3. บริการรับฝากเช็คลงวันที่ล่วงหน้า เป็นบริการที่พัฒนาใหม่ เพื่อลดภาระความยุ่งยาก
ความกังวลในการเก็บรักษาเช็คลงวันที่ล่วงหน้าของลูกค้าธนาคารที่รับมาจากคู่ค้า
เพื่อรอฝากเข้าบัญชีให้เรียกเก็บเงินตามเช็ค ธนาคารให้บริการรับฝากเช็คลงวันที่ล่วงหน้าตั้งแต่ 2
วันทำการขึ้นไป โดยไม่จำกัดวันสิ้นสุดบนหน้าเช็ค ณ วันที่เช็คครบกำหนด
ธนาคารดำเนินการเรียกเก็บเงินตามเช็คพร้อมเข้าบัญชีให้ทันที
โดยเช็คที่รับฝากต้องเป็นเช็คที่เรียกเก็บเงินในเขตศูนย์หักบัญชีอิเล็กทรอนิกส์

การพัฒนาด้านระบบงาน

ธนาคารได้มีการพัฒนาระบบการปฏิบัติงานให้มีประสิทธิภาพอย่างต่อเนื่อง
เพื่อให้บริการที่รวดเร็วถูกต้องและสามารถตอบสนองความต้องการสูงสุดของลูกค้า โดยในปี 2545
งานด้านปฏิบัติการของธนาคาร
ประกอบด้วยบริการหลักของฝ่ายปฏิบัติการ-ธุรกรรมการธนาคารต่างประเทศ ได้แก่
บริการด้านเงินโอนต่างประเทศ บริการสินค้าเข้า บริการสินค้าออก
บริการบัญชีเงินฝากสกุลเงินตราต่างประเทศ บริการซื้อขายเงินตราต่างประเทศ
บริการตราสารต่างประเทศ ปฏิบัติการธุรกรรมบริหารการเงินและการลงทุน
ปฏิบัติการธุรกรรมปริวรรต และบริการของสำนักงานแลกเปลี่ยนเงินในเขตกรุงเทพฯ 4 แห่ง
ฝ่ายปฏิบัติการ-ธุรกรรมการธนาคารในประเทศ ได้แก่ บริการด้านประมวลผลเช็ค,
บริการเช็คเรียกเก็บ B/C, บริการใบรับเงินฝากประจำ, บริการโอนเงิน,
บริการด้านควบคุมและบริหารเงินสด, บริการเงินฝากชนิดโอนเปลี่ยนมือได้, บริการรับชำระภาษี
และบริการด้าน ATM รวมทั้งศูนย์บริการข้อมูลและรับข้อร้องเรียนของลูกค้าธนาคาร (BankThai
Care Center) ของฝ่ายบริการธนาคารอิเล็กทรอนิกส์
ได้ผ่านการตรวจสอบรับรองคุณภาพมาตรฐาน ISO 9001 : 2000

นอกจากนี้ ธนาคารยังได้ดำเนินงานภายใต้โครงการ BANKTHAI Model Branch
โดยการปรับโครงสร้างองค์กร กระบวนการปฏิบัติงาน และภาพลักษณ์ของสำนักงานสาขา
เพื่อให้มีความพร้อมสำหรับการให้บริการรูปแบบใหม่และสามารถแข่งขันกับสาขาของธนาคารพาณิชย์อื่น
ๆ

ธนาคารได้ปรับปรุงกระบวนการปฏิบัติงานโดยการรวมศูนย์งานด้านปฏิบัติการของธนาคารและบริษัทในเครือ
คือ บริษัทหลักทรัพย์บีที และบริษัท บีที ประกันภัย มาไว้ที่ธนาคาร
เพื่อลดความซ้ำซ้อนของทรัพยากรและสร้างระบบการปฏิบัติงานให้เป็นมาตรฐานเดียวกัน
ทั้งยังเป็นการพัฒนาศักยภาพของบุคคลากรให้มีทักษะและรอบรู้ในการทำงานเพิ่มสูงขึ้น
โดยระบบงานที่ได้ทำการรวมศูนย์มาไว้ที่ธนาคารประกอบด้วยงานด้านกฏหมาย ด้านสำนักงาน
ด้านงานบุคคล ด้านระบบงานบัญชี ด้านประชาสัมพันธ์ และด้านตรวจสอบภายใน

การพัฒนางานด้านการวิจัย

ธนาคารมีหน่วยงานสำนักวิจัยและวางแผนเพื่อมุ่งมั่นพัฒนางานด้านการวิจัยของธนาคารให้มี คุณภาพ
เพื่อตอบสนองความต้องการของธนาคาร ลูกค้า และสังคมไทย
โดยเฉพาะอย่างยิ่งได้เพิ่มงานวิจัยใหม่ ๆ ซึ่งได้ทำการเผยแพร่และนำเสนอเป็นประจำ เช่น
รายงานภาวะตลาดและเศรษฐกิจรายวัน รายสัปดาห์ รายเดือน
และการจัดทำรายงานจับกระแสเศรษฐกิจ
การประชุมสรุปสถานการณ์ตลาดประจำวันให้กับทีมวิเคราะห์ บริษัทหลักทรัพย์ บีที จำกัด และ
Treasury การนำเสนอข้อมูลเศรษฐกิจและภาวะการลงทุนให้ลูกค้าธนาคาร
รวมทั้งการจัดสัมมนาให้กับลูกค้าของธนาคารและบริษัทในเครือของธนาคารทั้งในกรุงเทพฯ
และต่างจังหวัด นอกจากนี้ ยังได้มีการวิเคราะห์อุตสาหกรรม/ธุรกิจอย่างต่อเนื่อง
เพื่อสนับสนุนการอำนวยสินเชื่อและการบริหารความเสี่ยงของธนาคาร
พร้อมทั้งได้ปรับปรุงและพัฒนาระบบงานภายในของสำนักวิจัยฯ โดยเฉพาะการพัฒนาระบบฐานข้อมูล
และ Web site ของสำนักวิจัยฯ ซึ่งได้ดำเนินการเสร็จเรียบร้อยแล้ว
เพื่อให้สามารถค้นหาข้อมูลได้สะดวกและรวดเร็ว
และเป็นแหล่งข้อมูลด้านเศรษฐกิจและธุรกิจที่สำคัญสำหรับให้บริการลูกค้าของธนาคาร

โครงสร้างองค์กรและการพัฒนาบุคลากร

ธนาคารมีโครงสร้างการจัดการองค์กรและสภาพแวดล้อมที่เอื้อให้สามารถปฏิบัติตามระบบการ
ควบคุมภายในที่ได้กำหนดไว้ รวมทั้งมีนโยบาย ระเบียบ คู่มือการปฏิบัติงานเป็นลายลักษณ์อักษร
โดยธนาคารได้ดำเนินการปรับปรุงจัดทำระเบียบงานในธุรกรรมด้านต่าง ๆ
ของธนาคารให้ทันสมัยอยู่เสมอ

ณ วันที่ 31 ธันวาคม 2545 ธนาคารมีจำนวนพนักงาน (ไม่รวมลูกจ้าง) 2,327 คน โดยในปี
2545 มีพนักงานใหม่จำนวน 190 คน ซึ่งในการคัดเลือกบุคลากรบรรจุในตำแหน่งต่าง ๆ
ธนาคารคำนึงถึงความรู้ ทักษะ ประสบการณ์ และความสามารถที่พึงมีในตำแหน่งงาน
ตามขอบเขตหน้าที่ความรับผิดชอบที่ธนาคารกำหนดไว้เป็นสำคัญ

ธนาคารได้มีการพัฒนาบุคลากรในทุกระดับ
เพื่อเพิ่มพูนความรู้และเสริมสร้างประสิทธิภาพในการทำงานอย่างต่อเนื่อง ในปี 2545
ธนาคารได้จัดอบรมและสัมมนาให้กับพนักงานเฉลี่ยประมาณ 5.32 วันต่อคน
โดยการจัดอบรมภายในธนาคาร 57 หลักสูตร มุ่งเน้นด้านการให้ความรู้แก่เจ้าหน้าที่สินเชื่อ
รองลงมาได้แก่การให้ความรู้ด้านระบบงานสำหรับงานสาขา
หลักสูตรด้านผลิตภัณฑ์และบริการของธนาคาร สำหรับหลักสูตรการอบรมภายนอกมีจำนวน 183
หลักสูตร ซึ่งธนาคารมุ่งเน้นให้ความสำคัญกับหลักสูตรเทคโนโลยีและสารสนเทศ
หลักสูตรด้านการเงินการบัญชี การตรวจสอบ กฎหมาย และการตลาด ตามลำดับ
นอกจากนี้เพื่อให้การพัฒนาบุคลากรของธนาคารประสบความสำเร็จมากขึ้น
ธนาคารจึงได้ติดตามผลการฝึกอบรมในแบบ Trend Analysis โดยเริ่มใช้กับบางหลักสูตร เช่น
หลักสูตร Credit Training

การโฆษณาประชาสัมพันธ์

ในปี 2545 ธนาคารได้ดำเนินการสร้างภาพลักษณ์อย่างต่อเนื่อง โดยในช่วงครึ่งปีแรกได้พิจารณาเลือกการใช้สื่อโฆษณาเพื่อการเผยแพร่ทางสถานีโทรทัศน์ วิทยุ นิตยสาร และสื่อป้ายโฆษณากลางแจ้ง เพื่อเป็นการปูทางด้าน Corporate Advertising ก่อนที่จะดำเนินการใน Campaign โครงการ “ไทยธนาคาร...คืนสู่ประชาชน” เพื่อให้ประชาชน กลุ่มลูกค้า และนักลงทุนเกิดความรับรู้ เชื่อถือ และสนใจที่จะมาร่วมถือหุ้นในไทยธนาคาร

ทั้งนี้ ในช่วงที่ธนาคารดำเนินการจัดจำหน่ายหุ้น ได้มีการผลิตสื่อโฆษณาใน Campaign โครงการ “ไทยธนาคาร...คืนสู่ประชาชน” เพื่อตอกย้ำภาพลักษณ์ของธนาคารที่เป็นองค์กร “กระชับ...แข็งแกร่ง...เฉียบคม” (Lean, Fit & Brainy) โดยได้ดำเนินการผลิตภาพยนตร์โฆษณา 2 ชุด คือ ชุด “Lean, Fit & Brainy” (ขายหุ้น) และชุด Phoenix” (Corporate) รวมถึงการผลิตสื่อสนับสนุนต่อการดำเนินการดังกล่าว คือ สื่อวิทยุ สื่อหนังสือพิมพ์ สื่อนิตยสาร สื่อ Internet สื่อโรงภาพยนตร์ และป้ายโฆษณากลางแจ้ง (Billboard) ตลอดจนได้ดำเนินการจัด Road Show ทั้งในกรุงเทพฯ และต่างจังหวัด รวม 5 แห่ง ในลักษณะการจัดสัมมนาให้ความรู้ความเข้าใจต่อลูกค้า/ผู้สนใจจองซื้อหุ้นธนาคาร ซึ่งได้ดำเนินการผลิตสื่อ เช่น สื่อวิทยุ โปสเตอร์ ป้ายผ้า เพื่อใช้เป็นสื่อในการโฆษณาประชาสัมพันธ์ต่อกลุ่มเป้าหมายได้ในวงกว้างให้กับลูกค้า/ประชาชน ผู้สนใจร่วมจองซื้อหุ้นของไทยธนาคาร 

โครงการและกิจกรรมเพื่อสังคม

ในรอบปี 2545 ที่ผ่านมา ธนาคารได้ดำเนินโครงการและกิจกรรมเพื่อสังคมหลากหลายโครงการ ภายใต้วัตถุประสงค์หลักเพื่อตอบแทนต่อสังคมในฐานะที่ไทยธนาคารเป็นธนาคารของคนไทย โดยมีทั้งโครงการต่อเนื่อง อันได้แก่ การจัดแสดงดนตรีการกุศล “ไทยธนาคาร...ภูมิใจไทย” ซึ่งได้จัดขึ้นเป็นครั้งที่ 3 เมื่อเดือนสิงหาคม 2545 รายได้ทั้งหมดจากการจัดงานจำนวน 863,533 บาท มอบให้แก่มูลนิธิป้องกันและปราบปรามยาเสพติดโดยไม่หักค่าใช้จ่ายใด ๆ ขณะเดียวกันยังถือเป็นการอนุรักษ์ศิลปวัฒนธรรมไทย การจัดสัมมนาทางวิชาการ ให้ความรู้แก่ลูกค้าธนาคารอย่างต่อเนื่องเป็นประจำทุกปี รวมไปถึงการจัดโครงการ “ไทยธนาคาร...ร่วมใจบริจาคโลหิต” เพื่อเปิดโอกาสให้พนักงานของธนาคาร บริษัทในเครือ และประชาชนทั่วไป ได้ร่วมกันบริจาคโลหิตให้แก่สภากาชาดไทย ตลอดจนการจัดทอดกฐิน ณ วัดบ้านโนนเมือง จ.นครราชสีมา เป็นต้น

นอกจากนี้ ธนาคารยังได้เข้าร่วมสนับสนุนในกิจกรรมเพื่อสังคมต่าง ๆ ขององค์กรภาครัฐและเอกชน ทั้งในด้านการศึกษา ศาสนา ศิลปวัฒนธรรม กีฬา เช่น การพัฒนาห้องสมุดและอุปกรณ์การเรียนการสอน รวมทั้งการมอบทุนการศึกษาให้แก่โรงเรียนต่าง ๆ การสนับสนุนต่อวงโยธวาทิตของโรงเรียนซางตาครู้สศึกษาในการประกวดวงโยธวาทิตชิงแชมป์โลก การสนับสนุนให้แก่ทีมฟุตบอลสโมสรพนักงานยาสูบในการแข่งขันรายการไทยลีก ครั้งที่ 7 การสนับสนุนการจัดงานสัมมนาของสมาคมส่งเสริมเทคโนโลยี (ไทย-ญี่ปุ่น) ตลอดจนการบริจาคเงินให้แก่มูลนิธิและองค์กรต่าง ๆ เช่น มูลนิธิศึกษาวิจัยนกเงือก มูลนิธิช่วยคนปัญญาอ่อนแห่งประเทศไทย มูลนิธิเพิ่มครูสู่ชนบท สถาบันปรีดี พนมยงค์ ฯลฯ